
Р Е Ш Е Н И Е  
№  РС-1-20-077

Днес, 01.07.2020 година, в град София, Комисията за противодействие на корупцията и за отнемане на незаконно придобитото имущество, в състав:


Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество и е образувано като сигнал с рег. № ЦУ01/С-1/02.01.2020 г. Същият е обединен със сигнал с рег. № ЦУ01/ С-56/21.01.2020 г., под номера на регистрирания по-рано сигнал с рег. № ЦУ01/С-1/02.01.2020 г.
Сигналът е насочен срещу д-р Златина Нанева - директор на Регионална здравна инспекция (РЗИ) – С. З. и в това й качество лице по чл. 6, ал. 1, т. 23 от ЗПКОНПИ.
В сигнала се твърди, че на територията на гр. С.З.се намира „***********“, като същата заема длъжността директор на РЗИ – С.З.и като такава е началник на служителите на РЗИ – С.З., които извършват контрол както върху дейността на хосписа, така и на други конкурентни обекти. Твърди се още, че д-р Златина Нанева извършва и преподавателска дейност в Тракийския университет – С. З.
Към сигнала е приложена снимка на указателна табела с надпис „************“, ул. „*******“ №**.
С оглед твърденията в сигнала, Комисията е изискала и събрала следните доказателства: Трудов договор № РД-15-28/20.01.2015 г., Трудов договор № РД-15-933/01.08.2017 г., длъжностно характеристика за длъжността „директор“ на РЗИ, писмо с рег. № 35-ОМ-51/02.07.2019 г. на заместник-министъра на здравеопазването с приложение към него, писмо с изх. № 03-474-1/04.07.2019 г. на директора на РЗИ – С.З., писмо с изх. № 03-474-2/26.07.2019 г. на заместник-директора на РЗИ – С. З., писмо с  рег. № 35-ОМ-51/02.07.2019 г. на заместник-министъра на здравеопазването.
С писмо вх. № ЦУ01/3931/02.03.2020 г. на КПКОНПИ, от Инспектората към Министерство на здравеопазването, са предоставени доказателства по извършени планови и извънпланови проверки от РЗИ – С.З.по отношение на хосписите, намиращи се на територията на С.З.за периода от 01.01.2017 г. до настоящия момент, а именно: планови проверки за 2017 г. – 5 броя констативни протоколи и 1 брой протокол от взети проби от външна среда; за 2018 г. – 6 броя констативни протоколи; за 2019 г. – 2 броя констативни протоколи; извънпланови проверки /по сигнал/ - за 2019 г. – 4 броя констативни протоколи, 2 броя доклади; предписания – за 2017 г. 1 брой и за 2018 г. – 1 брой. С писмото е удостоверено, че за периода от 01.01.2017 г. до настоящия момент няма издавани актове за установяване на административно нарушение, наказателни постановления, както и резолюции за прекратяване на административно производство.
С писмо вх. № ЦУ01/5913/08.04.2020 г. на КПКОНПИ, РЗИ – С.З.е предоставила копия на заповедите за периода от 2017-2020 г., с които са разпределени обектите, подлежащи на здравен контрол.
Служебно е направена справка в НБД „Население“ и Търговски регистър и Регистъра на лечебни заведения за извънболнична помощ и хосписи на територията на гр. С. З.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице, с посочени три имена, адрес и е подписан.
Златина Нанева заема длъжността „директор“ на РЗИ – С. З., от 20.01.2015 г., видно от Трудов договор № РД-15-28/20.01.2015 г., сключен между нея и министъра на здравеопазването. С Трудов договор № РД-15-933/01.08.2017 г. е настъпила промяна в основното месечно трудово възнаграждение на лицето. 
Видно от представената длъжностна характеристика, д-р Златина Нанева, организира, ръководи и контролира цялостната дейност на РЗИ – С. З., разпределя ежегодно със заповед между служителите, обектите подлежащи на здравен контрол, както и ръководи извършването на проверки по предложения и сигнали на граждани и издава наказателни постановления.
Видно от справка в Регистъра на лечебни заведения за извънболнична помощ и хосписи на територията на гр. С.З., „*********“ ЕООД с ЕИК: ***********, е регистрирано с Удостоверение за регистрация № 1039/08.11.2001 г., като действащо лечебно заведение, представлявано от д-р Р. Н. с адрес: ул. „********“, № **, ет. ** и ул. „**********“ № **, вх. **, ет. **, ап. **.
От справка в Търговския регистър се установи, че едноличен собственик и управител на „**********“ ЕООД 
от 25.01.2011 г. е Р.С.Н. Дружеството е със седалище и  адрес на управление - гр. С.З., ул. „***“. 
От справка в НБД „Население“ се установи, че Златина Нанева и Р. Н. са съпрузи, Акт за брак № ****** г.
Освен „**********“ ЕООД, който е собственост на Р. Н. - съпруг на Златина Нанева, на територията на област С.З.се намира още един хоспис -  „**********“ ООД ООД, с управител И. Л., за който не се събраха доказателства за свързаност със Златина Нанева.
От събраните доказателства се установи, че за 2017 г. РЗИ – С.З. е  извършила 5 планови проверки. 
Със Заповед № РД-01-47/13.03.2017г., във връзка с разпределението на обектите, подлежащи на държавен здравен контрол за 2017 г., Златина Нанева е възложила на д-р С. П., началник на отдел „Противоепидемичен контрол“ при РЗИ - С.З., да планира, организира, ръководи, контролира и носи отговорност за цялостната дейност в отдел „ПЕК“.
Със Заповед № РД-01-48/13.03.2017г., във връзка с разпределението на обектите, подлежащи на държавен здравен контрол за 2017 г., Златина Нанева е възложила на д-р Т.П., директор на дирекция „Надзор на заразните болести“ при РЗИ - С.З., цялостния контрол по изпълнение на плана на дирекцията за 2017 г.
Със Заповед № РД-01-45/13.03.2017г., Златина Нанева е възложила на д-р Д.С., гл. инспектор в отдел „Противоепидемичен контрол“ при РЗИ - С.З., да извърши проверка на обекти, посочени в приложение към заповедта, подлежащи на държавен здравен контрол, като „**********“ ООД е един от посочените.
Със Заповед № РД-01-51/20.03.2017 г., Златина Нанева е възложила на д-р С.А., гл. инспектор в отдел „Противоепидемичен контрол“ при РЗИ – С.З.за периода от 16.01.2017 г. до 13.03.2017 г., д-р С. П., началник на отдел „Противоепидемичен контрол“ при РЗИ – С.З.за периода от 17.03.2017 г. до 17.05.2017 г. и на д-р Т.П., директор на дирекция „Надзор на заразните болести“ за периода от 18.05.2017 г. до 18.07.2017 г., извършването на проверки на обекти, подлежащи на държавен здравен контрол, посочени в приложения към заповедта списък, в който попада и „***********“ ЕООД. 
На 23.02.2017 г. д-р Д.С., гл. инспектор в отдел „Противоепидемичен контрол“ при РЗИ – С.З.е извършила проверка на „**********“ ООД, като не е установила нарушения. Направено е предписание, относно липсата на становище за класификация на опасните отпадъци, което при повторна проверка е изпълнено.
На 30.03.2017 г. д-р Т.П., директор на дирекция „Надзор на заразните болести“ и д-р С. П., началник на отдел „Противоепидемичен контрол“ при РЗИ – С.З.са извършили проверка на „***********“ ЕООД, при която проверка не са установили нарушения.
На 01.06.2017 г. д-р Т.П., директор на дирекция „Надзор на заразните болести“ и д-р С. П., началник на отдел „Противоепидемичен контрол“ при РЗИ – С.З.са извършили проверка на „*************“ ЕООД, при която проверка не са установили нарушения.
На 03.11.2017 г. д-р Д.С., гл. инспектор в отдел „Противоепидемичен контрол“ при РЗИ – С.З.е извършила проверка на „**********“ ООД, като не е установила нарушения.
На 27.11.2017 г. д-р Т.П., директор на дирекция „Надзор на заразните болести“ и д-р С. П., началник на отдел „Противоепидемичен контрол“ при РЗИ – С.З.са извършили проверка на „************“ ЕООД, при която проверка не са установили нарушения.

За 2018 г. са направени 4 планови проверки и са съставени 6 констативни протокола. 
Със Заповед № РД-01-44/09.03.2018г., във връзка с разпределението на обектите, подлежащи на държавен здравен контрол за 2018 г., Златина Нанева е възложила на д-р Т.П., директор дирекция „Надзор на заразните болести“ при РЗИ - С.З., цялостния контрол по изпълнение на плана на дирекцията за 2018 г.
Със Заповед № РД-01-45/09.03.2018г., във връзка с разпределението на обектите, подлежащи на държавен здравен контрол за 2018 г., Златина Нанева е възложила на д-р С. П., началник на отдел „Противоепидемичен контрол“ при РЗИ - С.З., да планира, организира, ръководи, контролира и носи отговорност за цялостната дейност в отдел „ПЕК“.
Със Заповед № РД-01-48/09.03.2018 г., Златина Нанева е възложила на д-р Д.С., гл. инспектор в отдел „Противоепидемичен контрол“ при РЗИ – С.З.да извърши 522 проверки на обекти, подлежащи на държавен здравен контрол, съгласно приложения към заповедта списък, между които обекти е посочен и „**********“ ООД.
Със Заповед РД-20-№97/03.09.2018 г., на основание чл.16 от Закона за държавния служител (ЗДС), Златина Нанева е възложила на д-р С. П. на длъжност „началник отдел ПЕК, Д НЗБ“, за времето от 03.09.2018 г. до 30.11.2018 г., или до назначаването на служител на незаетата длъжност, да изпълнява длъжността „старши инспектор“ по вътрешно съвместителство.
Със Заповед РД-20-№105/30.11.2018 г., на основание чл.16 от Закона за държавния служител (ЗДС), Златина Нанева е възложила на д-р Т.П. на длъжност „директор на Д НЗБ“, за времето от 03.12.2018 г. до 28.02.2019 г., или до назначаването на служител на незаетата длъжност, да изпълнява длъжността „старши инспектор“ по вътрешно съвместителство.
Със Заповед № РД-01-50/09.03.2018 г., Златина Нанева е възложила на д-р Г.Т., гл. инспектор в дирекция „Надзор на заразните болести“, при РЗИ – С.З.извършването на 187 проверки на обекти, подлежащи на държавен здравен контрол, съгласно приложения към заповедта списък, между които обекти са и „**********“ ЕООД и „**********“ ООД.
На 21.05.2018 г. д-р Г. Т., гл. инспектор в дирекция „Надзор на заразните болести“ е извършил проверка на „***********“ ЕООД, като не е установил нарушения.
На 11.10.2018 г. д-р Д.С., гл. инспектор в отдел „Противоепидемичен контрол“ при РЗИ – С.З.е извършила проверка на „**********“ ООД, като не е установила нарушения. Направено е предписание, относно спешно предприемане на основен ремонт на покрива на сградата, осигуряване на течаща топла вода в две помещения и отстраняване на теч.
На 12.11.2018 г. д-р Т.П., директор на дирекция „Надзор на заразните болести“ и д-р С. П., началник на отдел „Противоепидемичен контрол“ при РЗИ – С.З. са извършили проверка на „**********“ ЕООД, при която проверка не са установили нарушения.
На 27.11.2018 г. д-р Г. Т., гл. инспектор в дирекция „Надзор на заразните болести“ е извършил проверка на „**********“ ЕООД, като не е установил нарушения.

За периода на 2019 г. са извършени 2 планови проверки и една извънпланова проверка. 
Със Заповед № РД-01-64/20.02.2019г., във връзка с разпределението на обектите, подлежащи на държавен здравен контрол за 2019 г., Златина Нанева е възложила на д-р Т.П., директор дирекция „Надзор на заразните болести“ при РЗИ - С.З., цялостния контрол по изпълнение на плана на дирекцията за 2018 г.
Със Заповед № РД-01-65/20.02.2019г., във връзка с разпределението на обектите, подлежащи на държавен здравен контрол за 2019 г., Златина Нанева е възложила на д-р С. П., началник на отдел „Противоепидемичен контрол“ при РЗИ - С.З., да планира, организира, ръководи, контролира и носи отговорност за цялостната дейност в отдел „ПЕК“.
Със Заповед № РД-01-55/20.02.2019г., Златина Нанева е възложила на д-р Г. Т., гл. инспектор в дирекция „Надзор на заразните болести“, да извършва проверка на обекти, подлежащи на държавен здравен контрол, посочени в приложение към заповедта, между които обекти са и „**********“ ЕООД и „**********“ ООД.
Със Заповед № РД-01-57/20.02.2019 г., Златина Нанева е възложила на д-р И. Р., гл. инспектор в отдел „Противоепидемичен контрол“ при РЗИ – С.З.да извърши 138 проверки на 85 обекта, подлежащи на държавен здравен контрол, посочени в приложение към заповедта, между които обекти са и „**********“ ЕООД и „**********“ ООД.
На  04.12.2019 г. д-р Г. Т., гл. инспектор в дирекция „Надзор на заразните болести“ е извършил проверка на „**********“ ООД, като в констатациите е посочено, че обектът временно преустановява дейността си.
На 09.12.2019 г. д-р Г. Т., гл. инспектор в дирекция „Надзор на заразните болести“ е извършил проверка на „**********“ ООД, като в констатациите не са посочени нарушения.
С писмо рег. № 35-ОМ-51/02.07.2019 г. на заместник-министъра на здравеопазването с приложение към него, по повод писмо от омбудсмана на Р.България, във връзка с подадена жалба от гражданин, изразяващ недоволство от условията и качеството на медицинското обслужване в хосписи, намиращи се на територията на гр. С.З., е изискано от д-р Златина Нанева, в качеството й на директор на РЗИ - С.З., да извърши проверка на твърденията, описани в жалбата.
 С писмо изх. № 03-474-1/04.07.2019 г. на директора на РЗИ - С.З.до министъра на здравеопазването, д-р Златина Нанева, на основание чл. 63, ал. 1 от ЗПКОНПИ, прави самоотвод от упражняване на правомощията й по чл. 9 от Устройствения правилник на РЗИ, обн. В ДВ бр. 6/18.01.2011 г., изменен и доп. ДВ. бр. 26/29.03.2019 г. при извършването на проверки по предложения и сигнали на граждани, поради наличие на частен интерес. Възлага цитираните пълномощия на заместник-директора на РЗИ – С.З.със Заповед № РД-01-158/04.07.2019 г.
Със Заповед № РД-02-173/05.07.2019 г. и Заповед № РД-02-174/05.07.2019 г. заместник-директора на РЗИ - С.З., определя служители - д-р Н. Ч., гл. инспектор, дирекция „Медицински дейности“ и д-р И. С., гл. инспектор, дирекция „Надзор на заразните болести“, които да извършат проверка по сигнал на „**********“ ООД  и „**********“ ЕООД. Съставени са 2 броя констативни протоколи от 10.07.2019 г. и два броя констативни протоколи от 12.07.2019 г. от извършените проверки. 
С доклад от 12.07.2019 г. до директор дирекция „Медицински дейности“ и до директор дирекция „Надзор на заразните болести“, д-р Н. Ч., гл. инспектор, дирекция „Медицински дейности“ и д-р И. С., гл. инспектор, дирекция „Надзор на заразните болести“, са изложили резултатите от извършените проверки, като не са констатирали пропуски при извършените проверки. 
На 22.07.2019 г. е изготвен доклад до заместник-директора на РЗИ – С.З.от д-р М. К., директор дирекция „Медицински дейности“ и д-р Т.П., директор дирекция „Надзор на заразните болести“, с който са представени резултатите от извършените проверки, при които не са установени пропуски в медицинското обслужване и спазването на здравните изисквания в „***********“ ООД  и „**********“ ООД.
С писмо с изх. № 03-474-2/26.07.2019 г., заместник-директора на РЗИ – С.З., е уведомил заместник-министъра на здравеопазването, за резултатите от извършените проверки по повод писмо с рег. № 35-ОМ-51/02.07.2019 г. на заместник-министъра на здравеопазването.
На основание чл. 72, ал. 5 от ЗПКОНПИ, с покана за изслушване изх. № ЦУ 01/7658/15.05.2020 г. на КПКОНПИ, връчена лично, Златина Нанева е поканена за изслушване на 27.05.2020 г. С писмена декларация, подписана от лицето, същото е заявило, че е уведомена, че изслушването ще се проведе на 28.05.2020 г. от 11:00 часа. На посочената в поканата дата, Златина Нанева се явява заедно със своя защитник адв. Н. М. На изслушването пред Комисията, обективирано в т. 1 от Протокол № 946/28.05.2020 г., Златина Нанева заявява, че в РЗИ – С.З.са създадени стандартни оперативни процедури, създадени от началник отдел  на административното звено, съответно съгласувани с директора на дирекцията, въведени със заповед от нея и утвърдени от държавния здравен инспектор. По отношение на систематичния контрол директорът на РЗИ издава заповед, с която определя инспектора и обхвата на проверките, което е регламентирано и в правилника на РЗИ. Контролът по сигнали се извършва от директора на РЗИ, като същият има право, част от своите правомощия да делегира на заместник-директора или друг висшестоящ служител. Заявява, че контролът по сигнали от 2015 г. със заповеди е прехвърлен на заместник-директора, като тя не е запозната с резултатите от тези проверки, с което счита, че е избегнала ситуация на конфликт на интереси. Потвърждава, че контролът по отношение на близо 8000 обекта е два вида, като единият от тях се извършва със заповед, издадена от нея, в която се определят инспекторите, които да извършат съответните проверки, като контролът по тази дейност е даден на началник отдел и директора на съответната дирекция. Отрича да има нарочна заповед, с която да е определила началник отдел и директора на съответната дирекция да извършват проверки и посочва, че не е предвидено да има такива заповеди за систематични проверки. Заявява, че не е знаела за извършените от началник отдел и директора на съответната дирекция проверки.
С писмо вх. № ЦУ01/8348/28.05.2020 г. на КПКОНПИ, Златина Нанева е предоставила копие от заповеди № РД-01-8/08.01.2018 г. и № РД-01-23/11.02.2015 г., с които в качеството й на директор на РЗИ - С.З., е делегирала компетентността си на заместник-директора на РЗИ - С.З., както и Заповед № РД-15-498/26.02.2020 г., с която Министърът на здравеопазването прекратява трудовото правоотношение с Златина Нанева, в качеството й на директор на РЗИ - С.З..

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 2 от ЗПУКИ (отм.), респективно чл. 52 - 54 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респективно лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал. 2 и ал. 3 от ЗПУКИ(отм.), респективно чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 1 от ДР на ЗПУКИ (отм.), респективно §1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
Златина Нанева в качеството си на „директор“ на РЗИ – С.З.е била лице, заемало публична длъжност по чл. 3, т. 25 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 23 от ЗПКОНПИ. 
Съгласно разпоредбата на чл. 9 от Устройствения правилник на Регионалните здравни инспекции, директорът на РЗИ организира, контролира и ръководи цялостната дейност на регионалната здравна инспекция, издава наказателни постановления в случаите, предвидени в закон; издава заповеди за налагане на принудителни административни мерки в случаите, предвидени в закон; разглежда жалби срещу наложени принудителни административни мерки в случаите, предвидени в закон;  ръководи извършването на проверки по предложения и сигнали на граждани. Видно от разпоредбата на чл. 7, директорът делегира  със заповед правомощия на заместник-директора и определя неговите функции.
Съгласно чл. 38 от Устройствения правилник на Регионалните здравни инспекции, работата се организира на основата на годишен план, разработен в съответствие с националните цели и приоритети и съобразно териториалната специфика. Същият се разработва по образец, утвърден със заповед на министъра на здравеопазването. 
Съгласно чл. 41 от правилника, ежегодно директорът на РЗИ със заповед разпределя между служителите обектите, подлежащи на държавен здравен контрол.

Златина Нанева и Р. Н. като съпрузи, са свързани лица по смисъла на §1, т. 1 от ДР на ЗПУКИ (отм.), респективно §1, т. 15, б. „а“ от ДР на ЗПКОНПИ.
Наличието на свързани лица само по себе си не представлява конфликт на интереси. Свързаността създава риска от такъв в случаите, при които лицето, заемащо публична длъжност, упражнява правомощия или изпълнява задължения по служба в частен интерес на свързаното с него лице.
Разпоредбата на чл. 7, ал. 2 от ЗПУКИ (отм.), респективно чл. 57 от ЗПКОНПИ, предвижда, че лице, заемащо висша публична длъжност няма право да използва служебното си положение, за да оказва влияние в частен интерес върху други органи или лица при подготовката, приемането, издаването или постановяването на актове или при изпълнението на контролни или разследващи функции.
 В случая влиянието следва да се разглежда, като оказване на определено въздействие от лицето, заемащо висша публична длъжност върху друго лице от публичния сектор , с цел постигане на определен резултат в частен интерес. Съществено е оказващият влияние да разполага с лостовете за въздействие върху втория субект.
	Йерархичното място, което заема Нанева, в качеството си на директор на РЗИ - С.З., обуславя отношения на власт и подчинение между директора и служителите в здравната инспекция. Безспорно е, че вменените по силата на Устройствения правилник на Регионалните здравни инспекции, служебни задължения на Нанева се изразяват в ръководство, организация, контрол, координация и отчитане на изпълнението на задачите от служителите в инспекцията. Нанева ежегодно със заповед определя служителите и възлага проверки на обекти, подлежащи на ежегоден държавен здравен контрол, посочени в приложение към заповедта, вписани в  съответните регистри. Сред тези обекти е и „**********“ ЕООД, с едноличен собственик и управител свързаното с Нанева лице – Р. Н. (съпруг). След като дейността на изброените в приложения към заповедта списък с обекти се регулира, контролира и санкционира от Регионалната здравна инспекция, чийто ръководител е Златина Нанева, то само това е достатъчно основание да възникнат съмнения относно безпристрастността и обективността на Нанева при изпълнение на служебните й задължения. Субординативната връзка между директор – служител, води до основателни съмнения за безпристрастност от страна на Нанева при изпълнение на служебните й задължения.
	От събраните доказателства безспорно е установено, че проверките по отношение на „***********“ ЕООД, с едноличен собственик и управител свързаното с Нанева лице, се извършват предимно от служители пряко подчинени на директора на РЗИ - С.З., а именно Т.П., директор дирекция „Надзор на заразните болести“ при РЗИ – С.З.и С. П., началник на отдел „Противоепидемичен контрол“ при РЗИ - С.З., които имат организационни, ръководни и контролни функции и нямат правомощия да извършват проверки, без изрична за това заповед, както и от д-р Г. Т. – гл.инспектор в дирекция „Надзор на заразните болести“. Освен това за периода 2017-2019 година, Т.П., директор на дирекция „Надзор на заразните болести“ при РЗИ – С.З.и С. П., началник на отдел „Противоепидемичен контрол“ при РЗИ - С.З., са извършвали проверки единствено и само по отношение на „***********“ ЕООД. Видно от представените протоколи не са установявани нарушения. 
	Установи се и, че по отношение на другия хоспис, намиращ се на територията на област С.З.- „***********“ ООД, проверките са извършвани от инспектори, оправомощени със съответните заповеди, като в резултат на същите са давани предписания за отстраняване на констатирани нередности.
	С оглед изложеното в периода 2017-2019 година, Златина Нанева е притежавала лостовете за упражняване на влияние върху всички служители в ръководената от нея здравна инспекция, в частен интерес на свързаното с нея лице – Р.Н., едноличен собственик и управител на „***********“ ЕООД, в нарушение на разпоредбата на чл. 7, ал. 2 от ЗПУКИ (отм.), респективно чл. 57 от ЗПКОНПИ.
	Деянието по чл. 7, ал. 2 от ЗПУКИ (отм.), респективно чл. 57 от ЗПКОНПИ е неформално. То обикновено се осъществява без свидетели или протокол, но при цялостния анализ на хронологията се налага извод за оказано влияние в частен интерес на свързаното с Нанева лице.
	Нарушенията на разпоредбите на чл. 7, ал. 2 от ЗПУКИ (отм.), респективно чл. 57 от ЗПКОНПИ, са извършени в гр. С.З..
	В резултат на нарушенията е реализирана нематериална облага за свързаното с Нанева лице – Р. Н., управител на „**********“ ЕООД, изразяваща се в помощ и подкрепа, избягване на санкция, поради липса на контрол.
Законодателят в нормата на чл. 63 от ЗПКОНПИ е въвел задължение лице, заемащо висша публична длъжност само да се отстрани от изпълнение на правомощията си по служба, винаги когато по конкретен повод е налице частен интерес.
Установените от Комисията нарушения на разпоредбите на чл. 7, ал. 2 от ЗПУКИ (отм.), респективно чл. 57 от ЗПКОНПИ, налага реализиране на предвидените санкционни последици, наложени при преценка характера и тежестта на нарушенията, личността на нарушителя и общественото въздействие на нарушенията, както и отнемане по чл.81 от ЗПКОНПИ.
На основание чл.81, ал.1 от ЗПКОНПИ на отнемане в полза на държавата подлежи сума в размер на 561,65 лв. /петстотин шестдесет и един лева и 65 стотинки/, представляваща полученото от Златина Нанева средно дневно възнаграждение на 30.03.2017 г., 01.06.2017 г., 27.11.2017 г., 21.05.2018 г., 12.11.2018 г., 27.11.2018 г. и 09.12.2019 г. – датите на извършените проверки на  „**********“ ЕООД от служители на РЗИ - С.З..

Във връзка с  извършена проверка по повод на жалба от гражданин, цитирана и приложена в писмо рег. № 35-ОМ-51/02.07.2019 г. на заместник-министъра на здравеопазването, от приложените и събрани в хода на производството  доказателства не се установи Златина Нанева в качеството си на директор на РЗИ - С.З., да е упражнила правомощия по служба, по отношение на „***********“ ЕООД, едноличен собственик на което е свързано с нея лице Р. Н. (съпруг).
Видно от писмо изх. № 03-474-1/04.07.2019 г. на директора на РЗИ - С.З.до министъра на здравеопазването, Златина Нанева си е направила самоотвод от упражняване на правомощията й по чл. 9 от Устройствения правилник на РЗИ при извършването на проверката, поради наличие на частен интерес и със Заповед № РД-01-158/04.07.2019 г. е възложила същите на заместник-директора на РЗИ - С.З.. 
От приложеното по преписката писмо с изх. № 03-474-2/26.07.2019 г. на заместник-директора на РЗИ – С. З., е видно, че комисия, назначена със заповеди на заместник-директора на РЗИ - С.З., е извършила проверка по жалбата и не е констатирала нарушения в „**********“ ЕООД.
Липсата на упражнени правомощия по служба, предопределят и липсата на частен интерес, който може да повлияе върху безпристрастното и обективното им изпълнение, поради което се налага извода, че по отношение на Златина Нанева липсват два от елементите на състава на конфликт на интереси – упражнени правомощия и частен интерес, а липсата на който и да е елемент от понятието „конфликт на интереси“ обуславя липсата на такъв, по смисъла на чл. 52 от ЗПКОНПИ.

Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и ал. 2 и чл.81, ал.1 от ЗПКОНПИ

		РЕШИ:

УСТАНОВЯВА конфликт на интереси по отношение на Златина Нанева с ЕГН ***********, директор на РЗИ – С.З.и в това й качество лице, заемало публична длъжност по чл. 3, т. 25 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 23 от ЗПКОНПИ, за това, че е използвала служебното си положение и е оказала влияние, в частен интерес на свързано с нея лице – Р. Н. – едноличен собственик и управител на „***“ ЕООД, върху други органи и лица при изпълнение на контролните им функции, във връзка с извършени ежегодни планови проверки на 30.03.2017 г., 01.06.2017 г. и 27.11.2017 г., в нарушение на чл. 7, ал. 2 от ЗПУКИ (отм.).

НАЛАГА: глоба в размер на 5000 (пет хиляди) лв. на Златина Нанева с ЕГН ***********, постоянен адрес: гр. С.З., ул. „**********“ № **, ет. **,  за осъществен конфликт на интереси по чл. 2 от ЗПУКИ (отм.), за извършено нарушение на чл. 7, ал. 2 от ЗПУКИ (отм.), в качеството й на директор на РЗИ – С.З.и като такава лице, заемало публична длъжност по чл. 3, т. 25 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 23 от ЗПКОНПИ. 

УСТАНОВЯВА конфликт на интереси по отношение на Златина Нанева с ЕГН ***********, директор на РЗИ – С.З.и в това й качество лице, заемало публична длъжност по чл. 3, т. 25 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 23 от ЗПКОНПИ, за това, че е използвала служебното си положение и е оказала влияние, в частен интерес на свързано с нея лице – Р. Н. – едноличен собственик и управител на „***********“ ЕООД, върху други органи и лица при изпълнение на контролните им функции, във връзка с извършени ежегодни планови проверки на 21.05.2018 г., 12.11.2018 г., 27.11.2018 г. и 09.12.2019 г., в нарушение на чл. 57 от ЗПКОНПИ.

НАЛАГА: глоба в размер на 5000 (пет хиляди) лв. на Златина Нанева с ЕГН ***********, постоянен адрес: гр. С.З., ул. „************“ № **, ет. ***,  за осъществен конфликт на интереси по чл. 52 от ЗПКОНПИ, за извършено нарушение на чл. 57 от ЗПКОНПИ, в качеството й на директор на РЗИ – С.З.и като такава лице, заемало публична длъжност по чл. 3, т. 25 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 23 от ЗПКОНПИ. 

ОТНЕМА: в полза на държавата от Златина Нанева с ЕГН ***********, постоянен адрес: гр. С.З., ул. „************“ № **, ет. **, сума в размер на 561,65 лв. /петстотин шестдесет и един лева и 65 стотинки/, представляваща полученото от Златина Нанева средно дневно възнаграждение, получено от деянията, породили конфликт на интереси, на основание чл.81, ал.1 от ЗПКОНПИ. 

НЕ УСТАНОВЯВА конфликт на интереси по отношение на Златина Нанева с ЕГН ***********, директор на РЗИ – С.З.и в това й качество лице, заемало публична длъжност по чл. 3, т. 25 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 23 от ЗПКОНПИ, във връзка с  извършена проверка по отношение на „***********“ ЕООД, с едноличен собственик Р. Н. (съпруг), по повод писмо рег. № 35-ОМ-51/02.07.2019 г. на заместник-министъра на здравеопазването, поради липса на упражнени правомощия по служба.

Сумите, посочени в настоящото решение, в размер на 10 561,65 лв. /десет хиляди петстотин и шестдесет и един лева и 65 ст./, следва да се преведат по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество
На основание чл. 74, ал. 3 от ЗПКОНПИ, в седмодневен срок, считано от датата на уведомяване за решението, можете да заплатите доброволно сумата от 10 561,65 лв. /десет хиляди петстотин и шестдесет и един лева и 65 ст./  по горепосочената банкова сметка.

На основание чл. 76, ал. 1 от ЗПКОНПИ решението може да се оспори от заинтересованото лице пред Административен съд – С.З. по реда на Административнопроцесуалния кодекс, в 14-дневен срок от съобщаването му.

Препис от решението да се изпрати на Окръжна прокуратура С.З., с оглед преценка за реализиране на правомощията по чл. 76, ал. 2 от ЗПКОНПИ.

КОМИСИЯ:

	ПРЕДСЕДАТЕЛ:………………П………..…../СОТИР ЦАЦАРОВ/

ЗАМЕСТНИК - ПРЕДСЕДАТЕЛ:………П……/АНТОН СЛАВЧЕВ/

ЧЛЕН:……………………П…………………...../АНТОАНЕТА ЦОНКОВА/

ЧЛЕН:…………………...П…………....……..…/ПЛАМЕН ЙОЦОВ/

ЧЛЕН:…………………...…П………....………/СИЛВИЯ КЪДРЕВА/

